A BIZOTTSÁG HATÁROZATA
(2004. december 27.)
a 2005-2009. évekre vonatkozóan a 66/401/EGK, 66/402/EGK, 68/193/EGK, 92/33/EGK, 2002/54/EK, 2002/55/EK, 2002/56/EK és 2002/57/EK tanácsi irányelv szerinti egyes mezőgazdasági növény- és zöldségfajok, valamint a szőlő vetőmagjain és szaporítóanyagain végzett közösségi összehasonlító kísérletek és vizsgálatok szabályainak megállapításáról
(az értesítés a B(2004) 5264. számú dokumentummal történt)
(EGT vonatkozású szöveg)
(2005/5/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmánynövény-vetőmagok forgalmazásáról szóló, 1966. júniusi 14-i 66/401/EGK tanácsi irányelvre (1) és különösen annak 20. cikke (3), (4) és (5) bekezdésére,
tekintettel a gabonavetőmagok forgalmazásáról szóló, 1966. júniusi 14-i 66/402/EGK tanácsi irányelvre (2) és különösen annak 20. cikke (3), (4) és (5) bekezdésére,
tekintettel a vegetatív szőlő-szaporítóanyagok forgalmazásáról szóló, 1968. április 9-i 68/193/EGK tanácsi irányelvre (3) és különösen annak 16. cikke (3), (4) és (5) bekezdésére,
tekintettel a vetőmagokon kívüli zöldségszaporító és -ültetési anyagok forgalmazásáról szóló, 1992. április 28-i 92/33/EGK tanácsi irányelvre (4) és különösen annak 20. cikke (4), (5) és (6) bekezdésére,
tekintettel a cukorrépa-vetőmag forgalmazásáról szóló, 2002. júniusi 13-i 2002/54/EK tanácsi irányelvre (5) és különösen annak 26. cikke (3), (4) és (5) bekezdésére,
tekintettel a zöldségvetőmagok forgalmazásáról szóló, 2002. júniusi 13-i 2002/55/EK tanácsi irányelvre (6) és különösen annak 43. cikke (3), (4) és (5) bekezdésére,
tekintettel a vetőburgonya forgalmazásáról szóló, 2002. júniusi 13-i 2002/56/EK tanácsi irányelvre (7) és különösen annak 20. cikke (3), (4) és (5) bekezdésére,
tekintettel az olaj- és rostnövények vetőmagjának forgalmazásáról szóló, 2002. júniusi 13-i 2002/57/EK tanácsi irányelvre (8) és különösen annak 23. cikke (3), (4) és (5) bekezdésére,
mivel:
(1)
A 66/401/EGK, 66/402/EGK, 68/193/EGK, 92/33/EGK, 2002/54/EK, 2002/55/EK, 2002/56/EK és 2002/57/EK irányelvek rendelkeznek a vetőmagokat és szaporítóanyagokat érintő közösségi összehasonlító kísérletekre és vizsgálatokra vonatkozó, a Bizottság által meghatározandó szükséges szabályokról.
(2)
A kísérletek és vizsgálatok elvégzésére vonatkozó technikai szabályozásokat a Mezőgazdasági, Kertészeti és Erdészeti Vetőmagvak és Szaporítóanyagok Állandó Bizottságon belül határozták meg.
(3)
Az említett kísérletek és vizsgálatok elvégzésére szolgáló projektekre 2004. június 21-én pályázati kiírást tették közzé a Bizottság intézményeinek honlapján (9).
(4)
A pályázatokat a projektekre vonatkozó pályázati felhívásban meghatározott kiválasztási és odaítélési kritériumoknak megfelelően értékelték ki. Meg kell határozni a projekteket, a vizsgálatok végrehajtásáért felelős szerveket, az elszámolható költségeket, valamint az elszámolható költségek 80 %-ának megfelelő maximális közösségi pénzügyi hozzájárulást.
(5)
A 2004-ben betakarított vetőmagvakon és szaporítóanyagokon 2005 és 2009 között közösségi összehasonlító kísérleteket és vizsgálatokat kell végezni, és a kísérletek és vizsgálatok részletes leírását, az elszámolható költségeket, valamint a maximális közösségi pénzügyi hozzájárulást évente szerződésben kell meghatározni, amelyet a Bizottság engedélyezésre jogosult tisztségviselője és a kísérletek elvégzéséért felelős szerv írnak alá.
(6)
Az egy évnél hosszabb közösségi összehasonlító kísérletek és vizsgálatok esetén a kísérleteknek és vizsgálatoknak az első évet követően végrehajtandó részét a Bizottság a Mezőgazdasági, Kertészeti és Erdészeti Vetőmagvak és Szaporítóanyagok Állandó Bizottságára való további hivatkozás nélkül engedélyezi, feltéve hogy rendelkezésre állnak a szükséges előirányzatok.
(7)
Biztosítani kell a kísérletek és vizsgálatok alá vont minták megfelelő reprezentativitását, legalább bizonyos kiválasztott növények esetén.
(8)
Amennyiben az érintett növények magvait a tagállamok területén rendszeresen szaporítják vagy forgalomba hozzák, a tagállamok részt vesznek a közösségi összehasonlító kísérletekben és vizsgálatokban annak érdekében, hogy ezzel is biztosítsák a vizsgálatból levont következtetések helyességét.
(9)
Az e határozatban előírt intézkedések összhangban állnak a Mezőgazdasági, Kertészeti és Erdészeti Vetőmagvak és Szaporítóanyagok Állandó Bizottság véleményével,
ELFOGADTA EZT A HATÁROZATOT:
1. cikk
2005 és 2009 között közösségi összehasonlító kísérleteket és vizsgálatokat kell végezni a mellékletben felsorolt növények vetőmagjaira és szaporítóanyagaira vonatkozóan.
Az elszámolható költségeket, valamint a 2005-ben elvégzendő kísérletekre és vizsgálatokra vonatkozó maximális közösségi pénzügyi hozzájárulást a melléklet határozza meg.
A kísérletek és vizsgálatok részletes leírását a melléklet tartalmazza.
2. cikk
Amennyiben a mellékletben felsorolt növények szaporító- és ültetőanyagait területükön rendszeresen szaporítják vagy forgalomba hozzák, a tagállamoknak mintát kell venniük ezekből az anyagokból, és azt a Bizottság számára elérhetővé kell tenniük.
3. cikk
A költségvetési források elérhetőségétől függően a Bizottság úgy dönthet, hogy a mellékletben felsorolt kísérleteket és vizsgálatokat 2006 és 2009 között tovább folytatja.
A fentiek alapján végzett kísérlet vagy vizsgálat elszámolható költségei 80 %-ának megfelelő maximális közösségi pénzügyi hozzájárulás nem haladhatja meg a mellékletben meghatározott összeget.
4. cikk
Ennek a határozatnak a tagállamok a címzettjei.
Kelt Brüsszelben, 2004. december 27-én.